Fitoret e demokratëve në Virxhinia dhe Nju Xhërsi, paralajmërim për republikanët
Sipas anketave të publikut, presidenca e Donald Trumpit, motivoi demokratët që donin të dërgonin një mesazh
Presidenti Donald Trump pësoi disfatën më të madhe politike të presidencës së tij të martën kur demokratët arritën fitore të ndjeshme në garat për guvernator në Virxhinia dhe Nju Xhërsi. Rezultatet e së martës kanë implikime madhore për të dyja partitë politike ndërsa ato i kanë sytë tek zgjedhjet e Kongresit vitin që vjen. Korrespondenti i Zërit të Amerikës, Jim Malone sjell më shumë detaje nga skena politike e Uashingtonit. Në Nju Xhërsi, guvernatori i sapozgjedhur Phil Murphy, një demokrat e sheh fitoren e tij si një kritikë direkte ndaj Presidentit Donald Trump. Në Virxhinia, demokrati Ralph Northam fitoi ndaj republikanit Ed Gillespie në një fushatë që është përqendruar shpesh tek zoti Trump dhe politikat e tij, veçanërisht për emigracionin. Zoti Northam thotë banorët e Virxhinias dërguan një mesazh. Entuziazmi i demokratëve dhe fokusi tek zoti Trump, ishin të dukshme në të dyja shtetet, thotë analisti Steve Peoples. Gjatë udhëtimit të tij në Azi, Presidenti shkruajti në Twitter se Gillespie humbi në Virxhinia sepse nuk u identifikua sa ç’duhej me zotin Trump aq sa duhej gjatë fushatës. Anketat pas votimit nga të dyja shtetet arritën në përfundimin se zoti Trump ishte një faktor motivues për shumë votues demokratë dhe kjo mund të përkthehet në lajme jo të mira për republikanët në zgjedhjet e Kongresit vitin që vjen, thotë analisti Richard Harris. Fitoret e demokratëve në Virxhinia dhe Nju Xhërsi do të ushtrojnë më shumë presion ndaj republikanëve në Kongres për të miratuar reformën e taksave, në mënyrë që të kenë diçka që të mund ta paraqesin para votuesve vitin e ardhshëm, thotë zoti Harris. . Rezultatet e zgjedhjeve mbizotëruan në ditën e njëvjetorit të zgjedhjes së Donald Trumpit. Fitoret e demokratëve mund të sinjalizojnë një zhvendosje të fatit politik të një presidenti, miratimi i punës së të cilit nga publiku ka mbetur afro ose nën 40 për qind për pjesën më të madhe të presidencës, një nivel i historik i ulët për një president të ri.